คลังหาช่องขึ้นภาษีน้ำมันเพิ่มรายได้ลงทุน
รมว.คลัง ส่งสัญญาณเก็บภาษีพลังงานเพิ่ม ส่วนลดอัตภาษีบุคคลธรรมดา 10% ส่อวืด พร้อมหารือรัฐบาลลดภาษีแวต 7% ต่อหรือไม่
5 ส.ค. 2562

รมว.คลัง ส่งสัญญาณเก็บภาษีพลังงานเพิ่ม ส่วนลดอัตภาษีบุคคลธรรมดา 10% ส่อวืด พร้อมหารือรัฐบาลลดภาษีแวต 7% ต่อหรือไม่
นายอุตตม สาวนายน รมว.คลัง กล่าวว่า การเก็บภาษีพลังงานเพิ่มจะดูภาพรวม จะไม่ดูประเภทใดประเภทหนึ่ง ส่วนจะมีการเก็บภาษีสรรพสามิตน้ำมันประเภทต่างๆ เพิ่มขึ้นหรือไม่ จะต้องมีการพิจารณาก่อน เพื่อเพิ่มรายได้ให้กับประเทศมีเงินลงทุนเพิ่มขึ้น
"ตอนนี้ ยังไม่ได้พูดว่าจะเก็บภาษีน้ำมันเพิ่ม ก็จะไม่ทำให้สังคมเกิดความสับสน เพราะยังไม่มีการเก็บภาษีน้ำมันเพิ่ม" นายอุตตม กล่าว
นายอุตตม กล่าวว่า การลดอัตราภาษีบุคคลธรรมดา 10% ก็อยู่ระหว่างการศึกษา วันนี้ยังไม่ได้พูดว่าจะปรับแนวไหนกี่เปอร์เซ็นต์ ต้องดูภาพรวมให้หมดให้รอบคอบเสียก่อน
สำหรับการลดอัตราภาษีบุคคลธรรมดา 10% กระทบกับฐานภาษีเท่าไร ยังไม่ได้รับรายงานจากหน่วยงานที่เกี่ยวข้อง
"มีความเป็นไปได้ที่จะลดอัตราภาษีเงินได้บุคคลธรรมดา 10% หรือไม่ ก็กำลังดูอยู่ ซึ่งความเป็นไปได้ก็มี ต้องขอเวลาศึกษาให้รอบคอบ กรอบเวลาที่จะทำได้เมื่อไรต้องศึกษาให้เสร็จก่อน" นายอุตตม กล่าว
นายอุตตม กล่าวว่า กระทรวงการคลังยังไม่มีการพิจาณาขยายเวลาการลดภาษีมูลค่าเพิ่ม (แวต) จาก 10% เป็น 7% ที่จะสิ้นสุดในวันที่ 30 ก.ย. 2562 นี้ ซึ่งเป็นเรื่องที่ต้องหารือกับรัฐบาลก่อน จะขยายเวลาลดภาษีแวตต่อไปหรือไม่ยังบอกไม่ได้ต้องหารือกับรัฐบาลก่อน